ЛЪЭПЩОКЪУЭ БетIал Хъусен и къуэр
Мы гъэм шыщхьэуIум и 20-м и ныбжьыр илъэс 89-м иту дунейм ехыжащ республикэм узыншагъэр хъумэнымкIэ и IэнатIэм и къызэгъэпэщакIуэ жыджэрхэм ящыщу щыта, РСФСР-мрэ Къэбэрдей-Балъкъэр Республикэмрэ щIыхь зиIэ я дохутыр, СССР-м узыншагъэр хъумэнымкIэ и отличник, медицинэ щIэныгъэхэм я кандидат Лъэпщокъуэ БетIал Хъусен и къуэр.
БетIал Хъусен и къуэр Аруан щIыналъэм щыщ Къэхъун къуажэм къыщалъхуащ. Къэхъун дэт еджапIэм курыт щIэныгъэм нэмыс щызригъэгъуэта нэужь, и ныбжьыр илъэс 14 фIэкIа мыхъуауэ, ар Налшык дэт медучилищэм щIэтIысхьащ икIи ар фIы дыдэу къиухащ. Абы иужькIэ ар Дагъыстэн къэрал медицинэ университетым щIэтIысхьащ. 1955 гъэм ар къиухри, Лъэпщокъуэм дохутыру лэжьэн щыщIидзащ Лэскэн Ипщэ къуажэм. ИлъэситIкIэ и IэнатIэм пэрытауэ, абы и еджэным щыпищащ Ленинград дэт медицинэ университетым и ординатурэм икIи и гъащIэ псом хуэпэжащ дохутыр IэщIагъэм, къыхиха гъуэгум.
Ар езыри хэту 60 гъэхэм икухэм республикэм япэу щекIуэкIащ нейрохиругие операцэхэр, абы хуэщIа къудамэ щхьэхуи сымаджэщым къыщызэIуахауэ щытащ.
Лъэпщокъуэ БетIал КъБР-м Узыншагъэр хъумэнымкIэ и министерствэм и Республикэ клиникэ сымаджэщыр къызэзыгъэпэщахэм ящыщ зыщ. Республикэм и Iэтащхьэхэм я унафэкIэ, 1962 гъэм сымаджэщым и дохутыр нэхъыщхьэу ягъэувауэ щытащ зи щIалэгъуэ, Iуэхум хуэжыджэр дохутыр-нейрохирург Лъэпщокъуэ БетIал Хъусен и къуэр. Абы и Iэзагъэм, и егугъуныгъэм, и жанагъым я фIыгъэкIэ а IуэхущIапIэм зиужьащ икIи 1966 гъэм Республикэ клиникэ сымаджэщ ящIауэ щытащ. Абы IэщIагъэм щыхуагъэхьэзыру хуежьащ щIыналъэм и медицинэ IуэхущIапIэхэм дохутыру, медицинэ лэжьакIуэ курыту щылэжьэнухэр. Нэхъ иужькIэ клиникэ сымаджэщыр хъуащ Къэбэрдей-Балъкъэрым узыншагъэр хъумэнымкIэ и IуэхущIапIэ нэхъыщхьэ. Республикэ клиникэ сымаджэщым дохутыр нэхъыщхьэу Лъэпщокъуэр лэжьащ 1990 гъэ пщIондэ, 1991 гъэм ар КъБАССР-м и Совет Нэхъыщхьэм и депутату хахащ икIи абы узыншагъэр хъумэнымкIэ и комиссэм и унафэщIу щытащ.
И депутат къулыкъум и пIалъэр иуха нэужь Лъэпщокъуэ БетIал КъБР-м ФIэкIыпIэ зимыIэ медицинэ страхованэмкIэ и щIыналъэ фондым и Iэтащхьэу ягъэуващ икIи 1998 гъэ пщIондэ а къулыкъум тетащ.
Пенсэм тIысыжа нэужь БетIал Хъусен и къуэр жылагъуэ Iуэхухэм жыджэру хэтащ, «Адыгэхэм я лъэпкъ фIыгъуэхэр» фондым щылэжьащ.
Лъэпщокъуэ БетIал Iулыджышхуэ щиIащ и лэжьэгъухэм я деж, зэIэзахэм, зи узыр зыщхьэщыхахэм фIыуэ къалъагъуу, пщIэ къыхуащIу щытащ. БетIал зэпымыууэ хущIэкъурт щIэ гуэр къызэрищIэным, ар и лэжьыгъэм зэрыхипщэным, дохутыр зэчиифIэ куэди и IэщIагъэм хуигъэсащ. Абы и гъащIэ гъуэгур и щапхъэ нэсщ и лъэпкъым, къыщалъхуа Къэбэрдей-Балъкъэрым хуэлэжьэным.
Лъэпщокъуэ БетIал Хъусен и къуэм — IэщIагъэлI нэсым, къызэгъэпэщакIуэ зэчиифIэм, цIыху гуапэм, Къэбэрдей-Балъкъэрым и бын пэжым — и фэеплъ нэхур сыт щыгъуи ди гум илъынщ
КъБР-м Узыншагъэр хъумэнымкIэ
и министерствэм и лэжьакIуэхэр.
